Onrus oor moontlike skrapping van selfverdediging vir vuurwapenlisensies
In sowel die hoofstroom as op sosiale media is groot onrus merkbaar oor die inhoud van ŉ skynbaar voortydig-gelekte wetsontwerp wat voorsiening maak vir skrapping van selfverdediging as rede vir ŉ vuurwapenlisensie. Trouens, die gevoel onder veral Afrikaners is dat die idee van skrapping van selfverdediging as ŉ rede vir die besit van ŉ vuurwapenlisensie, suiwer neerkom op ŉ poging tot ontwapening van die wetsgehoorsame segment van die burgery en dat so ŉ stap katastrofies sou wees.
Die gevoel onder wetsgehoorsame burgery word goed opgesom in ŉ mediaverklaring van Solidariteit wat o.m. soos volg lui: “ŉ Ontwapende burgery is totaal uitgelewer en dit terwyl die reg om ŉ mens se eie lewe te beskerm absoluut en ononderhandelbaar is. Ons durf dit nie eers oorweeg om ŉ aks te gee in dié verband nie. Die tyd het aangebreek om onredelik en onbeskaamd op normaliteit aan te dring.
“Die vakbond gaan eersdaags ŉ reuseveldtog van stapel stuur om die gelekte wetsontwerp met hand en tand te beveg, onder meer deur middel van massa-ondersteuning, petisies en internasionale bewusmaking. Burgers se reg om hul eie lewe te verdedig, is fundamenteel tot ŉ samelewing en in Suid-Afrika met sy absurde vlakke van geweldsmisdaad, is dit verregaande om burgers se reg op lewe in te perk.
“Alhoewel daar vrae rondom die status van die dokument mag bestaan, is dit vir ons so duidelik soos daglig dat dit ŉ voorgestelde wysigingswetsontwerp is, selfs al is dit tegnies gesproke nog nie een nie. As ŉ ding lyk soos ŉ eend, ruik soos ŉ eend en vlieg soos ŉ eend – dan is dit ŉ eend, al is dit nie op die oomblik op ŉ dam nie.
“Ons sal dit nie daar laat nie. Hier is waar ŉ mens die streep trek. ŉ Regering moet bang wees vir sy burgers, nie andersom nie.”
SA staatskuld stapel al hoër
Volgens Minister van Finansies Tito Mboweni sal staatskuld teenoor BNP teen volgende jaar klim na 65% en sal slegs die rente op hierdie skuld R247,2 miljard per jaar beloop. Dit beteken dat die rente op staatsskuld meer is as wat aan veiligheid (R242 miljard), of ekonomiese ontwikkeling (R233,5 miljard), of gemeenskapsontwikkeling (R245,4 miljard) bestee word.
Die totale bedrag wat die staat in die huidige finansiële jaar moet leen om sy begroting te laat klop, is R230,3 miljard. Wat ook baie bydrae tot die verslegtende staatskuld, is die verswakkende waarde van die rand teenoor ander toonaangewende geldeenhede.
Bladsy 9 van 95